কয়েক মাস পরপরই আমরা শুনতে পেতাম অমুক উকিল, অমুক শিক্ষক গোপনে ভারতে চলে গেছেন। যত দূর মনে পড়ে, সন্তোষ স্যার দর্শনা বর্ডারে আটক হয়েছিলেন। কয়েক দিন পর তিনি ফেরত এসেছিলেন, পরে আবার সুযোগ বুঝে চলে যান। এমনিভাবে দেখতাম বাড়িঘর ছেড়ে বনেদি হিন্দু পরিবার ভারতে চলে গেছে, কয় দিন পর দেখতাম কোনো মুসলমান পরিবার সে বাড়িতে বসবাস করা শুরু করেছে। হিন্দু পরিবারটি কোথায় কোন জায়গায় নতুন বাস গড়েছে, তা কেউ বলতে পারত না অথবা বলত না। আমরা বুঝতাম যে তারা আর ফেরত আসবে না। তাদের বাড়িতে মুসলমান পরিবারটি স্থায়ীভাবে বসবাস করবে; হিন্দু বাড়িটি তারা কিনে নিয়েছে। নিশ্চয় খুব কম দামে।